7 Ho ea ka litsebi tsa Segerike, poleloana ea Segerike e fetoletsoeng e le “ho tsoela pele ba rua tsebo” e ka boela ea fetoleloa e le “ho tsoela pele ho tseba” kapa “ho tlameha ho tsoela pele ho tseba.” Meelelo eo ka bobeli e ea tlatsana ebile ke ea bohlokoa. Bibele ea Sesotho e fetoletse poleloana eo e ho Johanne 17:3 e le “hore ba u tsebe.” Kahoo, ‘ho tsoela pele ho rua tsebo’ ho bolela hore motho ha a khaotse ho ithuta ka Molimo. Leha ho le joalo, ho tseba Motho eo e moholo ka ho fetisisa bokahohleng ha ho bolele feela ho tseba ka hlooho litšobotsi tsa Molimo le morero oa hae. Re lokela ho mo rata haholo re be re be le kamano e haufi le eena. Hape re lokela ho rata bara le barali babo rōna. Bibele e re, “Ea sa rateng ha a tsebe Molimo.” (1 Joh. 4:8) Kahoo, ho tseba Molimo ho akarelletsa ho mo mamela. (Bala 1 Johanne 2:3-5.) Ruri ke tlotla e khōlō ho ba e mong oa batho ba tsebang Jehova! Empa, feela joalokaha ho etsahetse ho Judase Iskariota, motho a ka lahleheloa ke kamano eo ea bohlokoa le Jehova. A re sebetseng ka thata ho e boloka. Ha re etsa joalo, qetellong re tla fumana mpho e sa re tšoanelang ea bophelo bo sa feleng.—Mat. 24:13.